
OPINJONI
[bookmark: ProcPageAD]Il-Kumitat għad-Drittijiet tan-Nisa u l-Ugwaljanza bejn is-Sessi jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:
<RepeatBlock-Dec>  
A. 	billi l-Artikolu 8 tat-TFUE jiddikjara li l-Unjoni għandha tfittex li telimina l-inugwaljanzi u li tinkoraġġixxi l-ugwaljanza bejn il-ġeneri fl-azzjonijiet kollha tagħha, u b’hekk tistabbilixxi l-prinċipju tal-integrazzjoni tal-perspettiva tal-ġeneri; billi l-ugwaljanza bejn il-ġeneri trid tiġi inkorporata fil-politiki u l-attivitajiet kollha tal-UE, inkluż permezz tal-ibbaġitjar skont il-ġeneru fil-livelli kollha tal-proċess baġitarju; billi l-ugwaljanza hija dritt fundamentali skont it-Trattat ta’ Liżbona u prijorità għall-Unjoni u l-kisba tal-ugwaljanza bejn il-ġeneri hija kruċjali għall-ħarsien ta’ dawn id-drittijiet; billi l-Istitut Ewropew għall-Ugwaljanza bejn is-Sessi (EIGE) għandu rwol kruċjali fl-appoġġ lill-istituzzjonijiet tal-Unjoni u lill-Istati Membri fil-kisba ta’ dak l-għan; billi huwa l-objettiv tal-EIGE li jikkontribwixxi u jsaħħaħ il-promozzjoni tal-ugwaljanza bejn il-ġeneri, inkluża l-integrazzjoni tal-perspettiva tal-ġeneri fil-politiki kollha tal-UE, kompitu li fih wera li huwa vitali u effettiv; billi huwa enfasizzat, għalhekk, li l-EIGE jeħtieġ li jiġi pprovdut b’riżorsi finanzjarji u umani suffiċjenti u stabbli biex iwettaq il-kompiti tiegħu;
B.	billi l-EIGE ġie stabbilit biex jikkontribwixxi u jsaħħaħ il-promozzjoni tal-ugwaljanza bejn il-ġeneri fl-Unjoni, inkluż permezz tal-integrazzjoni tal-perspettiva tal-ġeneri fil-politiki kollha tal-Unjoni u fil-politiki nazzjonali li jirriżultaw, il-ġlieda kontra d-diskriminazzjoni abbażi tal-ġeneru, u s-sensibilizzazzjoni taċ-ċittadini tal-Unjoni dwar l-ugwaljanza bejn il-ġeneri;
C.	billi l-missjoni ewlenija tal-EIGE tiffoka fuq il-kisba tal-ugwaljanza bejn il-ġeneri fl-UE billi jipprovdi r-riċerka, jiġbor u jikkomunika d-data, u jiżviluppa metodi biex jittejjeb il-ġbir tad-data u l-istatistika, ikejjel l-istat tal-ugwaljanza bejn il-ġeneri kemm fil-livell tal-UE kif ukoll f’dak tal-Istati Membri, jiżviluppa għodod metodoloġiċi u jipprovdi appoġġ tekniku għall-integrazzjoni tal-perspettiva tal-ġeneri, u jikkoopera mal-istituzzjonijiet tal-UE, l-Istati Membri tagħha, l-aġenziji tal-UE, l-organizzazzjonijiet internazzjonali, id-dinja akkademika, is-soċjetà ċivili u partijiet ikkonċernati oħra;
D.	billi l-Indiċi tal-Ugwaljanza bejn il-Ġeneri tal-2023 għall-Unjoni Ewropea (UE) qabeż 70 punt għall-ewwel darba, u wera tkabbir modest ta’ 1,6 punti mill-2022; billi ż-żieda fil-punteġġ globali tal-UE hija l-ogħla żieda minn sena għall-oħra sa mill-ewwel edizzjoni tal-Indiċi fl-2013; billi xi oqsma li juru sinjali ta’ rigressjoni, b’mod partikolari fil-metriċi ekonomiċi u tal-introjtu; 
E.	billi fl-2023, il-ħidma tal-EIGE iffokat fuq żewġ prijoritajiet tematiċi: il-Patt Ekoloġiku Ewropew u l-vjolenza abbażi tal-ġeneru; billi l-kriżijiet jaggravaw il-vulnerabbiltà tan-nisa u l-esponiment tagħhom għall-vjolenza, filwaqt li jintensifikaw l-inugwaljanzi strutturali eżistenti u jaggravaw it-tipi kollha ta’ vjolenza abbażi tal-ġeneru, inkluż dik fiżika, sesswali u psikoloġika; billi li jiġi segwit il-prinċipju tal-integrazzjoni tal-perspettiva tal-ġeneri, l-inkorporazzjoni ta’ perspettiva sensittiva għall-ġeneru, u r-riċerka dwar l-effett tal-politiki kollha fuq in-nisa huma aspetti kruċjali għall-kisba tal-ugwaljanza bejn il-ġeneri; billi n-nisa huma sottorappreżentati fi rwoli ewlenin fil-politika dwar il-klima, peress li l-irġiel għadhom jokkupaw 67 % tar-rwoli responsabbli mit-teħid tad-deċiżjonijiet relatati mal-klima; billi l-EIGE indika wkoll li n-nisa huma sottorappreżentati fil-ħolqien u l-iżvilupp ta’ innovazzjoni nadifa; billi dan għandu valur miżjud għat-tfassil tal-politika Ewropea;
F.	billi l-ugwaljanza bejn il-ġeneri fl-Unjoni ntlaqtet b’mod partikolari mill-konsegwenzi tal-gwerra ta’ aggressjoni tar-Russja kontra l-Ukrajna, il-kriżi tal-għoli tal-ħajja, li taffettwa lin-nisa b’mod sproporzjonat, u r-rigressjonijiet kontra l-ugwaljanza bejn il-ġeneri u d-drittijiet tan-nisa; billi dan ikompli jżid l-inugwaljanzi; billi l-ħidma tal-EIGE ffokat ukoll fuq il-vjolenza abbażi tal-ġeneru (GBV), permezz ta’ ħidma fuq stħarriġ fl-UE kollha dwar il-vjolenza abbażi tal-ġeneru sabiex jingħalaq id-distakk ta’ għaxar snin li kien jeżisti fid-data dwar il-prevalenza tal-vjolenza kontra n-nisa fl-UE; billi l-EIGE jaħdem biex jipprovdi evidenza dwar il-vjolenza abbażi tal-ġeneru li tista’ tappoġġja lill-UE u lill-Istati Membri (u lil hinn) fl-isforzi tagħhom biex jeqirdu l-forom kollha ta’ vjolenza;
G.	billi l-aġenziji tal-UE, bħall-EIGE, jikkontribwixxu għall-implimentazzjoni tal-politiki tal-UE u jirsistu għall-iżvilupp ta’ Ewropa aktar sostenibbli, inklużiva u kompetittiva għall-benefiċċju taċ-ċittadini kollha tal-UE; billi dawn l-aġenziji huma deċentralizzati u għalhekk indipendenti fl-iżvilupp tal-programmi ta’ ħidma tagħhom;
1.	Jenfasizza li f’dawn l-aħħar għaxar snin l-inugwaljanzi ekonomiċi, soċjali, tax-xogħol u tal-ġeneru fi ħdan l-Istati Membri u bejniethom saru aktar akuti; ifakkar fir-rwol importanti li għandu l-EIGE biex jinftehmu u jiġu indirizzati l-firxa u l-kawżi tal-inugwaljanza bejn il-ġeneri fl-UE; jinnota l-livell kostantement għoli tal-eżekuzzjoni tal-baġit tal-EIGE, minkejja n-nuqqas persistenti ta’ persunal tal-aġenzija, b’approprjazzjonijiet ta’ impenn sa 98 % fl-2023 u rata ta’ approprjazzjonijiet ta’ pagament ta’ 83 %; jifraħ lil l-EIGE talli kiseb 92,76 % tal-objettivi tal-programm ta’ ħidma tiegħu; jinnota li l-Indiċi tal-Ugwaljanza bejn il-Ġeneri tal-2023 iffoka fuq kif id-disparitajiet bejn il-ġeneri jaffettwaw, u jiġu affettwati, mill-isforzi tat-tranżizzjoni ekoloġika, speċjalment f’setturi bħall-enerġija, l-innovazzjoni tat-teknoloġija ekoloġika u t-trasport, u jilqa’ l-inizjattivi tal-EIGE li jitfgħu dawl fuq dan il-fenomenu;
2. 	Jinnota li l-EIGE ġie stabbilit bħala ċ-ċentru ta’ għarfien tal-UE dwar l-ugwaljanza bejn il-ġeneri biex jipproduċi riċerka indipendenti u jaqsam l-aħjar prattiki biex jelimina d-diskriminazzjoni abbażi tal-ġeneru, jikkombina r-riċerka, id-data u l-għodod biex jgħin lill-UE u lill-Istati Membri tagħha jfasslu politiki inklużivi u trasformattivi għall-ġeneru u jintegraw l-ugwaljanza bejn il-ġeneri fil-politiki kollha tagħhom; jenfasizza l-urġenza li l-Unjoni tavvanza fl-ugwaljanza bejn il-ġeneri, fid-dawl tal-kriżijiet li għaddejjin bħalissa, bħall-kriżi klimatika, il-gwerer, ir-rigressjonijiet kontra l-ugwaljanza bejn il-ġeneri u l-movimenti antidemokratiċi u l-vjolenza mifruxa abbażi tal-ġeneru; jenfasizza li l-indirizzar tar-rigressjonijiet u l-vjolenza abbażi tal-ġeneru ma jistax jiġi diżakkoppjat mill-indirizzar tal-inugwaljanzi ekonomiċi u soċjali; jistieden lill-EIGE jipprijoritizza r-riċerka u r-rakkomandazzjonijiet li jiffokaw fuq it-tnaqqis fid-differenza fil-pagi bejn il-ġeneri, iż-żieda fl-aċċess għal impjiegi ta’ kwalità għan-nisa, u l-iżgurar tal-indipendenza ekonomika tagħhom bħala parti fundamentali tal-missjoni tiegħu; jinnota f’dan ir-rigward li d-differenza fil-pagi bejn il-ġeneri fl-UE hija ta’ 13 % u d-differenza fil-pensjonijiet bejn il-ġeneri hija ta’ 29 %, li taffettwa l-benesseri tan-nisa fis-soċjetà; jinnota li n-nisa fl-UE jesperjenzaw ukoll theddid għad-drittijiet fundamentali u l-awtonomija fiżika tagħhom, peress li l-attakki kontra s-saħħa sesswali u riproduttiva u d-drittijiet relatati, inklużi d-drittijiet għall-abort, għadhom jippersistu; itenni li n-nisa huma anke affettwati b’mod sproporzjonat mill-kriżi klimatika, il-gwerer u l-kunflitti; 
3.	Jirrikonoxxi r-rati ta’ suċċess għoljin tal-EIGE fl-iżvilupp ta’ azzjonijiet u kampanji ta’ komunikazzjoni dwar l-ugwaljanza bejn il-ġeneri, filwaqt li jenfasizza l-importanza li għandu fil-ħolqien ta’ sensibilizzazzjoni;
4.	Jenfasizza l-importanza li jitkomplew l-azzjonijiet relatati mal-integrazzjoni tal-perspettiva tal-ġeneri li ma kisbux rata ta’ suċċess ta’ 100 %, b’mod partikolari minħabba raġunijiet proċedurali;
5.	Jenfasizza r-riċerka importanti mill-EIGE li turi kif il-vjolenza hija riżultat ta’ inugwaljanzi li jaffettwaw lin-nisa kollha, iżda li tabilħaqq xi gruppi ta’ nisa huma aktar vulnerabbli li jesperjenzaw vjolenza, bħan-nisa b’diżabbiltà; jistieden lill-EIGE jkompli jiżviluppa l-ħidma futura tiegħu dwar dan is-suġġett urġenti;
6.	Jinnota li l-EIGE diġà jqis il-vjolenza kontra n-nisa bħala ksur tad-drittijiet tal-bniedem fost l-aktar severi fis-soċjetajiet;
7.	Jaqbel mal-EIGE fir-riċerka tiegħu li n-nisa u l-bniet b’diżabbiltà spiss ikunu f’riskju akbar ta’ faqar tat-trasport minħabba l-affordabbiltà, id-disponibbiltà u l-aċċessibbiltà limitati tat-trasport;
8.	Jilqa’ l-punti ewlenin tal-ugwaljanza bejn il-ġeneri tal-EIGE li ppreżentaw lill-Kroazja u lill-Greċja bħala l-pajjiżi li għandhom l-ogħla proporzjon ta’ nisa fost il-persunal tar-riċerka u l-innovazzjoni fl-intrapriżi kummerċjali tas-setturi tal-elettriku, tal-gass u tal-provvista tal-ilma; jinnota li tali informazzjoni għandha valur miżjud għall-kawża tal-ugwaljanza bejn il-ġeneri fis-suq tal-enerġija;
9. 	Jinnota li ż-żieda ta’ 8,5 % fl-ispejjeż tal-persunal tal-EIGE tista’ tiġi attribwita għar-rata ta’ inflazzjoni għolja b’mod persistenti kif ukoll għall-indiċjar tas-salarji ta’ 2,7 %, u li l-għadd medju ta’ persunal baqa’ 45; jinnota li żewġ aġenti kuntrattwali ġew ingaġġati u ffinanzjati mill-ftehim ta’ kontribuzzjoni tal-Istrument għall-Assistenza ta’ Qabel l-Adeżjoni mad-Direttorat Ġenerali għall-Viċinat u n-Negozjati għat-Tkabbir tal-Kummissjoni; jinnota li r-Regolament (KE) Nru 1922/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi Istitut Ewropew għall-Ugwaljanza bejn is-Sessi, f’artikolu 6 jiddikjara li l-EIGE għandu jiffunzjona b’mod indipendenti fl-interess pubbliku; ifakkar li l-kompitu tal-EIGE huwa li jiġbor, janalizza u jxerred informazzjoni dwar l-ugwaljanza bejn il-ġeneri u li jiżviluppa, janalizza, jevalwa u jxerred għodod ta’ metodoloġija sabiex jappoġġja l-integrazzjoni tal-ugwaljanza bejn il-ġeneri fil-politiki tal-Unjoni u l-politiki nazzjonali li jirriżultaw; jirrikonoxxi n-nuqqas persistenti ta’ persunal tal-EIGE, kif muri fis-sejbiet tat-tieni evalwazzjoni esterna; jisħaq fuq it-talbiet tiegħu biex l-EIGE jingħata l-baġit u l-allokazzjonijiet tal-persunal meħtieġa biex ikun jista’ jwettaq il-kompiti tiegħu, inkluż b’rispons għaż-żieda fit-talbiet urġenti, l-assistenza teknika, u t-talbiet għas-servizzi tiegħu; 
10.	Ifakkar li l-EIGE twaqqaf biex jgħin lill-istituzzjonijiet Ewropej u lill-Istati Membri jintegraw l-ugwaljanza bejn il-ġeneri fil-politiki kollha tagħhom u biex jiġġieldu d-diskriminazzjoni fuq il-bażi tal-ġeneru billi jipprovdi studji aġġornati, u b’hekk jikkontribwixxi b’mod importanti għall-isforzi biex tinkiseb ugwaljanza ġenwina bejn il-ġeneri;
11. 	Jilqa’ l-kooperazzjoni li għaddejja bejn l-EIGE u l-Kumitat għad-Drittijiet tan-Nisa u l-Ugwaljanza bejn is-Sessi (FEMM), b’mod partikolari l-kontribut tal-Istitut fl-isforzi kontinwi mill-Kumitat fir-rigward tal-vjolenza abbażi tal-ġeneru, il-bilanċ bejn ix-xogħol u l-ħajja privata, id-differenza bejn il-ġeneri fil-pagi u fil-pensjonijiet, l-impatt tal-kriżijiet fuq in-nisa, l-integrazzjoni tal-perspettiva tal-ġeneri u l-ibbaġitjar skont il-ġeneru; jappoġġja bil-qawwa l-ħidma tal-Istitut, li tippermetti lill-Kumitat jagħmel xogħlu kif suppost; jinnota l-importanza tad-disponibbiltà ta’ data affidabbli diżaggregata skont il-ġeneru sabiex ikunu jistgħu jitfasslu politiki bbażati fuq l-evidenza; jinnota l-kontribut siewi li l-EIGE jista’ jagħti lill-Kumitati kollha tal-Parlament Ewropew u aġenziji oħra tal-UE sabiex l-integrazzjoni tal-perspettiva tal-ġeneri tiġi integrata aħjar fil-politiki u l-azzjonijiet tal-UE; jistieden lill-EIGE jadotta qafas intersezzjonali fir-riċerka u fit-tfassil tal-politika tiegħu biex jindirizza l-iżvantaġġi soċjali u ekonomiċi aggravati li jiffaċċjaw in-nisa minn gruppi emarġinati, inklużi n-nisa ta’ ta’ karnaġġjon li mhux abjad, il-migranti, il-persuni b’diżabbiltà, u l-individwi LGBTIQA+; jisħaq fuq l-importanza li tinġabar data diżaggregata biex jiġu żviluppati soluzzjonijiet immirati għal dawn il-gruppi; 
12.	Huwa tal-fehma li, fuq il-bażi tad-data attwalment disponibbli, tista’ tingħata kwittanza lid-Direttur tal-EIGE fir-rigward tal-implimentazzjoni tal-baġit tiegħu għas-sena finanzjarja 2023.
</RepeatBlock-Dec>


ANNESS: ENTITAJIET JEW PERSUNI
LI R-RAPPORTEUR GĦAL OPINJONI RĊIEVA KONTRIBUT MINGĦANDHOM
<FootprintIntro>Il-President fil-kapaċità tagħha bħala rapporteur għal opinjoni tiddikjara, taħt ir-responsabbiltà esklużiva tagħha, li ma rċeviet  l-ebda kontribut minn entità jew persuna li jrid jissemma f’dan l-Anness f’konformità mal-Artikolu 8 tal-Anness I tar-Regoli ta’ Proċedura.</FootprintIntro>

